NB-Uitgewers se voorstelle vir jou vakansieleeslys | LitNet
NB-Uitgewers se voorstelle vir jou vakansieleeslys
LitNet NB-Uitgewersportaal 2017-12-18
LitNet het by NB-Uitgewers gehoor watter boeke wat vanjaar by hulle verskyn het, op jou vakansieleeslys moet wees. Daar is iets vir elke ouderdom en smaak, wat natuurlik ook wonderlike kersgeskenke sal maak. Hier is hulle voorstelle.
Martelize kook! Jy’s genooi. deur Martelize Brink
RSG-omroeper en glanspersoonlikheid Martelize Brink bring vir jou die heerlikste kuierdisse. Die versameling van meer as 80 resepte strek van brode, uithanghappies, vis en seekos en watertandhoofdisse met vleis, wild en hoender, tot by die maaltye wat sy graag na ’n lang werkdag in haar warm kombuis geniet. Die geregte is uniek, smaaklik en suiwer genot – wie het kon dink aan beeswange of spinasie-paneer vir die eetkamertafel? Iedere resep is getoets, gekeur en verspot maklik om te maak.
Lees ’n gedeelte uit die boek in die Du Toitskloof Wyne | LitNet Eerste Slukkie.
Tussen vriende deur Derick van der Walt
Lees Naomi Meyer se onderhoud met Derick van der Walt.
Lees Elbie Adendorff se resensie.
Misdaad en spanningsromans
Bennie moet ring koop. En nie sommer ’n hierjy-ring vir sy Alexa nie. Hoe op aarde moet hy nou dít bekostig? Dan word ’n vroueliggaam gevind en sy word Bennie en Vaughn se probleem toe daar besef word sy’s ’n buitelander: Alicia Lewis, ’n kunskenner op die spoor van ’n ou skildery. Wanneer Lithpel Davids die naam Billy de Palma in Alicia se skootrekenaar vind, weet Vaughn daar’s gróót fout. Want hy ken vir Billy, en Billy is bad, bad news ...
Lees Jacques Myburgh se resensie.
Lees Barend van der Merwe se lesersindruk.
Dis 1934. Poppie Nienaber is 22 jaar oud, en sy werk in die Haberdashery-afdeling in Mr Cristal se algemene handelaar op Bethlehem. Saam met haar ouer sussie, Anna, woon hulle in tant Nelie se losieshuis in die straat af, en haar broer Jannie kom kuier gereeld op ’n Sondagmiddag, sedeprekies en al.
Poppie weet daar is geheime in die familie waarvan sy niks weet nie, en dat Sussie Anna dinge van haar weghou. Party goed onthou sy vaagweg, soos haar ma wat staan en strykwerk doen, die skroeireuk van ’n stryklaken wat hang in die lug. Dis wanneer Poppie besluit om haar eie potjie te gaan krap op Senekal dat dinge stadig in plek begin val. En dis nie lank hierna nie dat sy die spoorwegklerk Frikkie Bredenkamp ontmoet ...
Alles begin met Anna is losweg gebaseer op die skrywer se eie familiegeskiedenis. Die roman vertel ’n roerende verhaal oor drie geslagte heen, van voor die Anglo-Boereoorlog tot die aanloop en gebeure van die Tweede Wêreldoorlog. Bowenal vertel dit die verhaal van Coetser se eie ouers Poppie en Frikkie, en waar sý, die skrywer, vandaan kom.
Meesleurend én toeganklik – hoogs leesbare historiese roman in dieselfde trant as Vuur op die horison
Lees Trisa Hugo se resensie.
Lees Alta Cloete se lesersindruk.
Lees Liné Enslin se lesersindruk.
Hoezit, Antie? Vrikkie hier deur Deon Visser
Vrikkie Visser is ’n fiktiewe karakter wat die nasie se harte gesteel het met sy briewe aan sy “Antie”, in Volksblad en op Facebook. Hy het duidelik ’n snaar geraak en gou ’n groot aanhang verwerf. Vrikkie vertel van sy wedervaringe met sy oom Vissie, sy vriend Bra Pietie (draakstekery met Brad Pitt) en sy antie Velti, en praat oor alles van dieet tot rugby en landsake. Vrikkie, al kan hy nie spel nie, se briewe is vol menslikheid en ’n reuseskoot humor. Dis storievertel op sy beste. Jy sal lê van die lag omdat jy die prentjies so voor jou kan sien!
Sirkus deur Irma Venter
Dis die laat tagtigs in Johannesburg. Adriana van der Hoon is agtien. Haar aktivis-pa het jare lank oorsee geld vir die Education Trust ingesamel, en nou staan die veiligheidspolisie op haar drumpel met ’n ultimatum. In Berlyn leer sy oorleef. Dis waar sy haar talent om messe te gooi vervolmaak, en waar sy Yasen Todorov ontmoet. Hier, weg van alles wat bekend is, leer Adriana dat mens oor alles kan onderhandel, ook jou onskuld.
​Sirkus​ is Venter se vyfde roman – haar beste nog.
Lees Naomi Meyer se onderhoud met Irma Venter.
Lees Madri Victor se resensie.
Toe dokter Ben Roux na sy geboortedorp terugkeer, weier sy vrou, Marlene, om saam te gaan in Haar grootste offer. Sy is immers ’n stadsmens en sal nie elders aard nie. Toe sy egter uitvind van haar swangerskap, moet sy hoor dat hy wil skei.
Matrone Anmar Cloete se wêreldjie het in die vyf jaar sedert haar verbreekte verlowing gekrimp tot die paadjie tussen haar woonstel en die hospitaal in Skaduwees van gister. Ten spyte van haar toewyding, word haar pos oornag omtrent oorbodig. Hoekom vind dokter Paul van Drüten fout met alles wat sy doen? En asof dié spanning nie genoeg is nie, moet sy hoor dat haar gewese verloofde ook nou by die hospitaal gaan werk.
Karen Viljoen word melaats verklaar in Plekkie in die son. Dié oordeel dryf haar uit haar huis, haar droomhuwelik met Otto, haar baba – tot in Genadendal, inrigting vir melaatses. Kan Otto se liefde dié vuurproef deurstaan? In Genadendal, en by dokter Tertius Louw, vind Karen God se genade is tog genoeg.
Die De Zalze-moorde deur Julian Jansen
Shisanyama deur Jan Braai
Mzanzi se beste braairesepte, spesiaal uitgesoek en getoets deur die alombekende Jan Braai. As jy wil weet wat Suid-Afrikaners geniet, en hoe hulle braai, is dit die boek vir jou! Shisanyama is gepak met eenvoudige resepte met maklik bekombare bestanddele en dek alles van ou staatmakers tot vars nuwe braai-idees. Nog ’n Jan Braai-wenner.
"Maak nie saak wat jy dit noem nie, elke Suid-Afrikaner weet hoe belangrik braai is. Dit is om die vuur dat ons kuier, lag, argumenteer en dik stukke gesels. Lank mag dit lewe!" – Sipho Hlongwane
Lees Naomi Meyer se onderhoud met Jan Braai.
Goudmyn deur Wilbur Smith
Koms van die motman deur Chris Karsten
Ella kan nie begryp hoekom haar speurderkollegas nie die verbintenisse tussen die verskillende moorde raaksien nie. Wat van die motlyke wat telkens by die moordtonele figureer? Selfs kaptein Silas wil nie ag slaan op haar vermoedens nie ...
Chris Karsten, meesterverteller aan die woord, soos altyd.
Lees Naomi Meyer se onderhoud met Chris Karsten.
Shéri – Nes ek is deur Shéri Brynard en Colleen Naudé
Shéri Brynard is gebore met Downsindroom. Dokters het haar ma maar min moed gegee, maar vandag, 35 jaar later, is Shéri ’n lewendige jong vrou met ’n menigte avonture op haar kerfstok. Sy het vir Oprah ontmoet, hand geskud met die president en by internasionale konferensies opgetree. Shéri was ook te sien in Binnelanders. Hier vertel sy openhartig van die harsteer en die vreugdes van haar merkwaardige lewe. Haar ma, Susette, deel ook háár kant van die storie as ouer.
Shéri is die verhaal van ’n buitengewone vrou wat danksy harde werk, wilskrag, deursettingsvermoë – en ’n diepe afhanklikheid van God – haar lewe voluit leef.
Lees Naomi Meyer se onderhoud met Shéri Brynard.
Lees Martie de Lange se resensie.
Biele Bybelpretboek 4 deur Marius Greeff
Op pad: ’n reisjoernaal deur Dana Snyman
Reis- en vakansiegidse
Dana Snyman sien dinge op sy eiesoortige, aweregse manier. In deel een is hy op pad saam met die TV-span van Op pad met Dana. Soos hulle die land deurkruis op soek na stories, beleef Dana nie net die lief en leed van die mense met wie hy gesels nie, maar ook sy eie innerlike reis. Hy kom huistoe met ’n optelhond -- en met ’n nuwe manier van kyk. In deel twee kyk hy rugby. In kroeë, township-huisies, saam met oom Frik du Preez en Joost van der Westhuizen. Snaaks, skerp en onthutsend eerlik.
Die Mannheim-sage 1-3 deur Lerina Erasmus
Die mens is ’n verbasende wese, dink hy, om tegelykertyd soveel botsende emosies te kan ervaar en verwerk. Aan die een kant het hy nou met doelgerigtheid ’n man se dood beplan. Dit bevredig hom. Verraad vir verraad.”
Onvermydelike konfrontasies volg. En só begin die drieluik van ​Die Mannheim-sage​ ...
Gebaseer op die gewilde radio- en TV-reeks deur die bekende aktrise en skrywer Lerina Erasmus.
Johannesburg dreig om ’n spookdorp te word. Die opbrengs van die myne is deurspek met piriet, en die stad se mynmagnate moet al hoe dieper in die aardkors laat myn. Spoedig verwerf hulle ’n nuwe bynaam: die goudkewers.
Ook op politieke gebied begin die onweerswolke saampak. Deur die bemoeienis van Cecil John Rhodes word die fondamente gelê vir die gedoemde Jameson-inval, wat aanleiding gee tot die bloedige Vryheidsoorlog tussen Brittanje en die twee Boererepublieke.
Dit is teen dié agtergrond dat die meesleurende liefdesverhaal van Deborah Mannheim en Kit Malloy afspeel. Ná sy betrokkenheid by Boer én Brit word Kit gedwing om kant te kies; terselfdertyd keer Karl Mannheim terug as soldaat, vasbeslote om die liefde van sy vervreemde vrou, Deborah, te herwin. Maar Deborah is verskeur: Kies sy Kit of eerder haar verpligtinge teenoor die skatryk Mannheim-familie, wie se myne skielik haar verantwoordelikheid geword het?
Lees Roela Hattingh se resensie.
Die spanninge tussen Deborah, Karl en Kit woed steeds. Deborah se verbittering teenoor Karl vererger, en daarby versuur haar liefde vir Kit. Weens Karl se onvermoë om sy vrou se liefde te herwin, word die lewe vir hom onuithoudbaar, terwyl Deborah en Kit terselfdertyd hul eie letsels dra. Op die vooraand van die Eerste Wêreldoorlog word Kurt Mannheim en Vickey Malloy verlief op mekaar, maar val dan vas in ’n skermutseling in Europa. Wat hou die toekoms vir die Mannheims en Malloys in?
Rympies vir kleintjies en kleuters saamgestel deur Riana Scheepers, Suzette Kotzé-Myburgh en Gertie Smit
Strokiesprente & grafiese roman vir kinders
"Omdat rympies so ’n waardevolle opvoedkundige rol speel, is die verskyning van elke nuwe rympieboek ’n geleentheid om toe te juig, veral as dit so ’n pragpublikasie soos Rympies vir Kleintjies en Kleuters is." Carike Keuzenkamp
Hierdie bundel is die opvolger van die baie suksesvolle Rympies vir Pikkies en Peuters wat in 2015 verskyn het. Met sy prettige volkleur-illustrasies bied dit ’n keurversameling verse spesiaal saamgestel vir drie- tot vyfjariges. Digby 400 rympies deur meer as 100 skrywers dek al die onderwerpe wat deel is van klein kinders se leefwêreld – in heerlike, maklike, sprankelende Afrikaans. Aangesien die bundel sorgvuldig beplan is om aan nasionale opvoedkundige vereistes te voldoen, vorm dit ’n onmisbare hulpmiddel vir opvoeders en versorgers in speelskole, met ’n nuttige gebruiksgids agter ingesluit.
Rympies vir Kleintjies en Kleuters sal egter ook tuis wees in elke huis – om nie te praat van kuiertyd by Ouma en Oupa nie!
Krappie en die kroon deur Fanie Viljoen
Krappie is vir niks bang nie. Maar wanneer hy skarrel om ’n blink ding doer op die rotse te gaan ondersoek, word hy weggespoel in ’n wilde onderwater avontuur! Die koning van die krewe se kroon is weg en Krappie is in groot moeilikheid. Gelukkig ontdek hy dat met ’n bietjie vertroue in ander, vriendskap soms op onwaarskynlike plekke te vind is.
’n Heerlike voorlees- en selfleesstorie deur die gewilde Fanie Viljoen.
Die Boendoesbaai-ding deur Rudi Venter
Fiksie vir jong volwassenes
Wanneer Eddie twee mans hoor praat oor ’n rooftog jare gelede tydens die Boendoesbaai Derby, is hy vasberade om die geheim te ontrafel. Kon so iets skokkends ooit in hulle klein kusdorpie gebeur? Maryna Cloete, pal met haar neus in ander se sake, meng natuurlik dadelik in met sy planne. Hulle pad kruis ook met die Von Dempter-neefs, Hein en Roelof, wat in die woonwapark kamp vir die vakansie. En gou word dit duidelik dat vraagtekens soos coat hangers die dorp vol hang.
Lees Anke Theron se resensie.
Hoë hakke met hoogwater deur Jacolet van den Berg
Die surfer-meisie Simoné, die wulpse huisvrou Andrea en die gesofistikeerde weduwee Maggie is vreemdelinge vir mekaar. Maar op ’n dag wat die lewe hul al drie platgeslaan het, bring die noodlot hulle in ’n ou kombi byeen en so begin ’n onwaarskynlike maar besonderse vriendskap. Wie sou kon raai dat hul liefdes en verliese toe nié so verskillend is nie? Saam trotseer dié drie vroue die hoogwater in hul lewe, hoë hakke en al.
Lees Jo-Riëtte Jacobs se boekbespreking.